Sverige har13,9 koronarelaterte dødsfall per 100.000 innbyggere, nesten fem ganger så mange som Norge.

De siste tallene fra Sverige forteller om 1400 døde etter koronasykdom, en økning på 67 siden torsdag. Det rapporteres om 13.216 koronasyke i Sverige, hvorav 996 får intensivbehandling på sykehus.

- Trenden vi har sett de siste dagene med sykdomstilfeller og intensivbehandling viser en flatere kurve, sa Karin Tegmark Wisell i Folkhälsomyndigheten på en pressekonferanse fredag.

Les også: Oslo kommune: Gradvis åpning av barnehager, skoler - og skjenkesteder

13,9 dødsfall per 100.000 innbyggere

Sverige har nå 13,9 koronarelaterte dødsfall per 100.000 innbyggere. Dette er ti ganger så mange døde i forhold til folketallet som i Finland, og nesten fem ganger så mange som i Norge, melder NTB.

Folkhälsomyndigheten i Sverige har hver dag invitert til pressekonferanse om koronasituasjonen. De som medvirket fredag var Karin Tegmark Wisell, overlege og avdelingssjef i Folkhälsomyndigheten, generaldirektør Olivia Wigzell i Socialstyrelsen, generaldirektør Sofia Wallström i Inspektionen för vård og omsorg og Svante Werger, spesialrådgiver i Myndigheten för samhälsskydd og beredskap.

Trapper opp testingen

Tidligere fredag varslet Sveriges statsminister Stefan Löfven at smittespredningen og dødsfallene i eldreomsorgen får høyeste prioritet og at nye tiltak for å beskytte de eldre er på trappene. Samtidig varslet han en kraftig opptrapping av testingen av syke. Nye grupper, som politifolk og ansatte i redningstjenesten og andre grupper i samfunnskritiske tjenester, skal nå testes.

Norge har testet tre ganger så mange i forhold til folketallet som Sverige, mens Danmark har testet dobbelt så mange, melder NTB.

- Ikke radikalt annerledes

Sveriges utenriksminister Ann Linde var tidligere på dagen ute for å nyansere bildet av Sverige som et annerledesland i kampen mot koronaviruset.

- Jeg har lagt merke til at det til tider fins en oppfatning om at Sverige har en radikalt annerledes tilnærming til viruset enn andre land. Jeg deler ikke den oppfatningen, sa hun til utenlandske journalister ifølge NTB.